b'\n_START_ARTICLE_\nUniverza v New Yorku\n_START_SECTION_\nZgodovina\n_START_PARAGRAPH_\nAlbert Gallatin in James Madison sta leta 1830 razglasila svojo zamisel o ustanovitvi sistema racionalne in prakti\xc4\x8dne izobrazbe, ki bi vsem ustrezala in bila tudi odprta za vse. Odlo\xc4\x8ditev o ustanovitvi univerze, ki bi se zgledovala po Univerzi v Londonu, so leta 1830 sprejeli delegati na tridnevni \xc2\xbbliterarni in znanstveni konvenciji\xc2\xab\xc2\xa0v New Yorku. Mesto in zvezna dr\xc5\xbeava New York sta zavrnila financiranje, zato so ustanovitelji zbrali sredstva sami in ustanovili zasebno univerzo. \xc4\x8ceprav so pripadali evangeli\xc4\x8dnim Prezbiterijancem, so jo proglasili za versko neopredeljeno, kar je bila med tedanjimi izobra\xc5\xbeevalnimi ustanovami izjema. Zvezna oblast je 21. aprila 1831 potrdila statut in registrirala ustanovo pod imenom Univerza mesta New York (University of the City of New York)._NEWLINE_\xc5\xa0ele leta 1896 se je uradno preimenovala v NYU, \xc4\x8deprav je bila \xc5\xbee od samega za\xc4\x8detka znana pod tem imenom. Leta 1832 so se za\xc4\x8dela prva predavanja v najetih sobah \xc5\xa1tirinadstropne stavbe Clinton Hall, ki se nahaja blizu mestne hi\xc5\xa1e. Leta 1835 je bila ustanovljena pravna fakulteta kot prva fakulteta newyor\xc5\xa1ke univerze. NYU je bila izvoljena v Zdru\xc5\xbeenje ameri\xc5\xa1kih univerz leta 1950._NEWLINE_\xc4\x8ceprav je NYU imela kampus na Washington Squareu \xc5\xbee od ustanovitve, je zaradi prevelikega \xc5\xa1tevila \xc5\xa1tudentov leta 1894 kupila kampus na University Heights v Bronxu. Ker je bil novi kampus veliko prostornej\xc5\xa1i, je bila ve\xc4\x8dina administracije skupaj s kolid\xc5\xbeem za dru\xc5\xbeboslovje in naravoslovjem ter fakulteto za in\xc5\xbeenirstvo preme\xc5\xa1\xc4\x8dena tja. Vseeno pa so dodiplomske fakultete ostale na Washington Squareu. Leta 1935 je univerza ustanovila \xc2\xbbNassau College-Hofstra Memorial of New York University at Hempstead, Long Island\xc2\xab, ki je kasneje postala v celoti samostojna Hofstra University._NEWLINE_V poznih 60. in zgodnjih 70. letih je finan\xc4\x8dna kriza zajela tudi NYU. Zaradi bojazni bankrota je takratni rektor James McNaughton Hester leta 1973 prodal kampus University Heights Mestni univerzi New Yorka. V 1980. letih je NYU pod vodstvom Johna Brademasa za\xc4\x8dela s kampanjo vredno milijardo dolarjev, ki je bila porabljena skoraj v celoti za posodobitev objektov. Gradnja je bila dokon\xc4\x8dana v 10 letih, namesto v predvidenih 15. Leta 2003 pa je John Sexton za\xc4\x8del 2,5-milijardno kampanjo namenjeno samo akademskemu osebju in skladom finan\xc4\x8dne pomo\xc4\x8di.'